En 32-årig mand har fået sin blot to uger gamle Tesla beslaglagt af politiet.

Det skete torsdag klokken 16.30 på Stenkildevej i Viby, hvor en patrulje standsede den 32-årige mand i hans nye dyre bil.

Han har ikke noget kørekort, og da det var tredje gang på kort tid, han blev standset uden kørekort, ville betjentene beslaglægge bilen.

Det gjorde ham rasende, og han begyndte at råbte af betjentene og nægtede at udlevere sin bilnøgle.

Læs også Politiet måtte sparke dør ind: Beboer efterlod gryde på tændt kogeplade og lagde sig til at sove

Patruljen måtte derfor anholde manden med magt og tage nøglen fra ham, oplyser Østjyllands Politi.

Ud over en sigtelse for at køre uden førerret fik den 32-årige mand også sigtelser for at nægte at følge politiets anvisninger, for at forstyrre den offentlige orden og for at modsætte sig anholdelsen.

Bilen er nu beslaglagt med henblik på konfiskation. Manden har klaget over beslutningen, der derfor skal prøves i retten, inden bilen endeligt kan konfiskeres.

jr